ພົລເມືອງອັງກິດຄົນນຶ່ງ ຖືກປະຫານຊີວິດ ຢູ່ຈີນ
ຂ່າວສຳຄັນອື່ນໆ: ເກົາຫລີເໜືອ ຈັບຊາວອະເມຣິກັນ ຄົນນຶ່ງ ໃນຂໍ້ຫາເຂົ້າເມືອງຜິດກົດໝາຍ; ທ່ານໂອບາມາ ກ່າວວ່າ ສະຫະຣັດ ຈະດຳເນີນການທຸກສິ່ງຢ່າງ ເທົ່າ
ອັງກິດກ່າວວ່າ ຈີນໄດ້ປະ ຫານຊີວິດ ພົລເມືອງຂອງ ອັງກິດຄົນນຶ່ງ ທີ່ ຖືກພົບເຫັນວ່າມີຄວາມຜິດ ໃນການລັກລອບ ຄ້າຢາເສບຕິດ ຫຼັງຈາກໄດ້ປະຕິເສດຕໍ່ການ ຮ້ອງຂໍ ຂອງຣັຖບານອັງກິດ ແລະຍາດພີ່ນ້ອງ ຂອງຜູ້ກ່ຽວ ທີ່ກ່າວວ່າຜູ້ຊາຍຄົນນີ້ ເປັນໂຣກຈິດ ແລະໄດ້ຖືກຫລອກລວງ ໃຫ້ກະທຳ ຄວາມຜິດດັ່ງກ່າວ ໃນຖແລງຂ່າວ ສະບັບນຶ່ງ ທີ່ນຳອອກເຜີຍແຜ່ ໂດຍກະຊວງ ການຕ່າງປະເທດ ອັງກິດໃນວັນອັງຄານມື້ນີ້ ນາຍົກຣັຖມຸນຕຣີ GORDON BROWN ກ່າວວ່າທ່ານຮູ້ສຶກຕື່ນຕົກໃຈ ແລະເສົ້າສລົດໃຈ ກ່ຽວກັບການ ປະຫານຊີວິດ ນາຍ AKMALSHAIKH ອາຍຸ 53 ປີ ຄອບຄົວຂອງນາຍ SHAIKH ໄດ້ອອກຖແລງການ ສັ້ນໆສະບັບນຶ່ງສະແດງຄວາມເສັຽໃຈ ຕໍ່ການທີ່ຣັຖບານຈີນ ໄດ້ປະຕິເສດ ບໍ່ຍອມ ໃຫ້ອະພັຍໂທດແລະເຂົາເຈົ້າເວົ້າວ່າ ລາວໄດ້ເປັນໂຣກ BIPOLAR DISORDER ຊຶ່ງເປັນໂຣກຈິດຊະນິດນຶ່ງ ທີ່ຮວມທັງ ປະພຶດຕົນ ແບບຄົນຜີບ້າ ນຳດ້ວຍ ຈີນໄດ້ຕອບໂຕ້ຕໍ່ການຕຳໜິຕິຕຽນ ຂອງອັງກິດ ຜ່ານອົງການຂ່າວ ຊິນຫວາ ຂອງທາງການຈີນທີ່ໄດ້ອ້າງຄຳເວົ້າ ຂອງນາງ JLANG YU ໂຄສົກຂອງກະຊວງ ການຕ່າງປະເທດຈີນທີ່ໄດ້ຮຽກຮ້ອງ ໃຫ້ອັງກິດ ຫລີກເວັ້ນຈາກ ການສ້າງຄວາມເສັຽຫາຍໃຫ້ແກ່ຄວາມສັມພັນ 2 ຝ່າຍ ເກົາຫຼີເໜືອກ່າວວ່າ ຕົນໄດ້ຈັບ ຊາວອະເມຣິກັນຄົນນຶ່ງທີ່ໄດ້ຂ້າມຊາຍແດນຢ່າງ ຜິດກົດໝາຍ ຈາກຈີນ ເຂົ້າໄປໃນເກົາຫລີເໜືອເມື່ອສັບປະດາແລ້ວ ເຈົ້າໜ້າທີ່ໄດ້ປະກາດ ຢູ່ ໃນລາຍງານ ຂອງອົງການຂ່າວສູນກາງຂອງເກົາຫລີເໜືອ ສະບັບທີ່ອອກ ໃນວັນອັງຄານມື້ນີ້ ພວກເຈົ້າໜ້າທີ່ບໍ່ໄດ້ໃຫ້ລາຍລະອຽດໃດໆ ນອກເໜືອ ໄປຈາກເວົ້າວ່າ ຜູ້ຊາຍຄົນດັ່ງກ່າວໄດ້ຂ້າມເຂົ້າໄປ ໃນເກົາຫລີເໜືອ ໃນວັນທີ 24 ທັນວາ ແລະເວລານີ້ ກຳລັງມີການສືບສວນກັນຢູ່ ການປະກາດທີ່ວ່ານີ້ ປາກົດວ່າ ໄດ້ໝາຍເຖິງ ນັກເຜີຍແຜ່ສາສນາຄຣິສຕ໌ ແລະນັກເຄື່ອນໄຫວ ເພື່ອສິດທິມະນຸດ ອະເມຣິກັນ ທ່ານ ROBERT PARK ທ່ານ JO SUNG RAE ຊຶ່ງເປັນເພື່ອນຂອງທ່ານ PARK ກ່າວວ່າ ທ່ານ PARKໄດ້ຂ້າມເຂົ້າໄປ ໃນເກົາຫລີເໜືອ ໃນວັນຄຣິສຕ໌ມາສ ໂດຍໄດ້ຖື ພຣະຄຳພີໄບເບີລໄປແລະໜັງສືຮຽກຮ້ອງ ຕໍ່ຜູ້ນຳຂອງເກົາຫລີເໜືອ ທ່ານກິມ-ຈົງ-ອິລ ກ່ຽວກັບເຣື່ອງສິດທິມະນຸດ ກະຊວງການຕ່າງປະເທດ ສະຫະຣັດ ກ່າວໃນວັນຈັນວານນີ້ວ່າຕົນຍັງບໍ່ທັນ ໄດ້ຮັບການຢືນຢັນ ຈາກແຫລ່ງຂ່າວ ທີ່ເປັນອິສຣະເທື່ອວ່າ ທ່ານPARK ໄດ້ຖືກຈັບ ຢູ່ທີ່ເກົາຫລີເໜືອ ແຕ່ກໍມີຄວາມວິຕົກກັງວົນ ກ່ຽວກັບຊະຕາກັມຂອງຜູ້ກ່ຽວ ປະທານາທິບໍດີ ສະຫະຣັດ ທ່ານ BARACK OBAMA ກ່າວວ່າ ສະຫະ ຣັດຈະໃຊ້ທຸກສິ່ງທຸກຢ່າງ ທີ່ຕົນມີຢູ່ ເພື່ອຊອກ ຄົ້ນຫາ ແລະນຳເອົາໂຕພວກທີ່ຮັບຜິດຊອບ ກ່ຽວກັບການໂຈມຕີ ດ້ວຍຣະເບີດ ແຕ່ບໍ່ປະສົບ ຜົນສຳເຣັດຕໍ່ສາຍການບິນ ຂອງສະຫະຣັດ ມາລົງໂທດ ທ່ານ OBAMA ກ່າວຈາກ ຣັດຮາວາຍໃນມື້ວານນີ້ ຊຶ່ງເປັນການ ໃຫ້ຄວາມເຫັນ ຢ່າງເປັນທາງການ ເທື່ອທຳອິດນັບແຕ່ຜູ້ຊາຍ ຊາວໄນຈີເຣັຽຄົນນຶ່ງ ຖືກກ່າວຫາວ່າ ພະຍາຍາມທີ່ຈະບີບຄະນວນຣະເບີດ ໃຫ້ແຕກຂຶ້ນ ໃນມື້ວັນສຸກແລ້ວ ເທິງເຮືອບິນໂດຍສານຂອງສາຍການບິນ NORTHWEST ໃນຖ້ຽວບິນ ຈາກນະຄອນ ARMSTERDAM ປະເທດເນເທີແລນມາຍັງນະຄອນ DETROIT ຂອງສະຫະຣັດ ຄະນະກວດກາ ບັນຊີແຫ່ງຊາດຂອງຈີນ ກ່າວວ່າ ເຈົ້າໜ້າທີ່ຈີນໄດ້ລັກຂະໂມຍ ຫລືໃຊ້ ເງິນຂອງຣັຖບານ ໄປໃນທາງທີ່ບໍ່ຖືກຕ້ອງ 34 ພັນ 400ລ້ານໂດລາໃນປີນີ້ ແລະມີເຈົ້າໜ້າທີ່ ອະວຸໂສ 67 ຄົນກຳລັງຖືກສືບສວນ ສື່ມວນຊົນ ຂອງທາງການຈີນ ລາຍງານວ່າ ສະຖິຕິ ຈາກອົງການກວດກາບັນຊີແຫ່ງຊາດຂອງຈີນ ສະແດງໃຫ້ເຫັນວ່າ ຄະນະສືບສວນ ໄດ້ຮັບເງິນ ກັບຄືນມາ 2 ພັນ400 ລ້ານໂດລາ ຫລັງຈາກໄດ້ທຳການ ກວດກາເບິ່ງ 55 ກະຊວງ ແລະຜແນກການ ທຽບເທົ່າຕລອດທັງ ສະຖາບັນ ແລະບໍຣິສັດຕ່າງໆ ຂອງຫລວງ ຫລາຍຮ້ອຍບ່ອນ ຣັຖບານຈີນໄດ້ເປີດເຜີຍໃຫ້ຊາບ ກ່ຽວກັບການກວດກາ ປະຈຳປີ ໃນຄວາມຫວັງ ທີ່ຈະຜ່ອນເບົາຄວາມໂກດແຄ້ນ ຂອງປະຊາຊົນລົງ ກ່ຽວກັບ ການສໍ້ຣາດບັງຫລວງ ແລະການໃຊ້ອຳນາດໄປໃນທາງຜິດ ຂອງເຈົ້າໜ້າທີ່ ທີ່ມີຢູ່ ຢ່າງແຜ່ກວ້າງນັ້ນ ໃນການຖແລງຕໍ່ກອງປະຊຸມແຫ່ງຊາດ ຂອງບັນດາເຈົ້າໜ້າທີ່ ກວດກາບັນຊີ ຂອງຣັຖບານໃນມື້ວານນີ້ ນາຍົກຣັຖມຸນຕຣີຈີນ ທ່ານ WEN JIABAO ໄດ້ຮຽກຮ້ອງໃຫ້ ຄະນະກວດກາຈັບຕາເບິ່ງຢ່າງໃກ້ຊິດ ກ່ຽວກັບ ໂຄງການລົງທຶນຕ່າງໆ ຂອງຣັຖບານ ທີ່ຊ່ອຍປ້ອງກັນບໍ່ໃຫ້ມີການກອບໂກຍ ເອົາເງິນຫລວງ ແລະການໃຊ້ຈ່າຍ ແບບຟູມເຟືອຍ ເຈົ້າໜ້າທີ່ອີຣ່ານ ໄດ້ປະນາມການ ຕຳໜິຕິຕຽນຂອງນາໆຊາດຕໍ່ຣັຖບານອີຣ່ານ ທີ່ໄດ້ປາບປາມ ຢ່າງຮຸນແຮງ ການເດີນຂະ ບວນປະທ້ວງຢູ່ໃນທົ່ວປະເທດ ໃນມື້ວັນ ອາທິດຜ່ານມາ ທ່ານ ALI LARIJANI ປະທານສະພາແຫ່ງຊາດຂອງອີຣ່ານ ໄດ້ອ່ານຖແລງການ ຂອງສະມາຊິກ ສະພາອີຣ່ານ ທີ່ກ່າວວ່າ ປະທານາທິບໍດີສະຫະຣັດ ທ່ານ BARACK OBAMA ໄດ້ສ້າງຄວາມເຊື່ອມເສັຽ ໃຫ້ແກ່ໂຕທ່ານເອງໃນການທີ່ໄດ້ຊົມເຊີຍ ພວກຝ່າຍຄ້ານ ຂອງອີຣ່ານ ທ່ານ OBAMA ກ່າວໃນມື້ວານນີ້ວ່າທ່ານໄດ້ປະນາມ ໃນອັນທີ່ທ່ານເອີ້ນວ່າ ການປາບປາມ ແບບຮຸນແຮງ ແລະບໍ່ຍຸຕິທັມຊາວອີຣ່ານ ທີ່ບໍ່ມີຄວາມຜິດ ນອກນັ້ນ ທ່ານຍັງໄດ້ສະແດງ ຄວາມປະທັບໃຈຢ່າງເລິກເຊິ່ງ ໃນຄວາມກ້າຫານ ແລະຄວາມເຊື່ອໝັ້ນ ຂອງປະຊາຊົນອີຣ່ານທີ່ໄດ້ພະຍາຍາມ ໃຊ້ສິດທິສາກົນ ຂອງພວກເຂົາເຈົ້າ ສ່ວນຣັຖມຸນຕຣີກະຊວງການຕ່າງປະເທດອັງກິດ ທ່ານ DAVID MILLIBAND ໄດ້ກ່າວຊົມເຊີຍຕໍ່ອັນທີ່ທ່ານເອີ້ນວ່າ ຄວາມກ້າຫານ ຢ່າງເດັດດ່ຽວ ຂອງພວກປະທ້ວງ ຊາວອີຣ່ານ ເຈົ້າໜ້າທີ່ ປາກິສຖານກ່າວ ວ່າ ພວກທີ່ນັບຖື ສາສນາອິສລາມ ນິກາຍ ຊຸນນີ່ ຫົວຮຸນແຮງຈັດ ໄດ້ຮວມກຳລັງ ກັບ ກຸ່ມຫົວຮຸນແຮງ ນິຍົມທາລີບານເພື່ອພະ ຍາຍາມ ຫາທາງສ້າງຄວາມວຸ້ນວາຍຂຶ້ນ ໃນປາກິສຖານ ເຈົ້າໜ້າທີ່ ປາກິສຖານໄດ້ຖິ້ມໂທດໃສ່ ພວກຊຸນນີ່ ຫົວຮຸນແຮງຈັດວ່າ ເປັນຜູ້ທຳການໂຈມຕີດ້ວຍຣະເບີດສະລະຊີບ ຕໍ່ຂະບວນແຫ່ພິທີທາງສາສນາ ຂອງຊາວມຸສລິມ ນິກາຍຊີໄອທ໌ທີ່ນະຄອນກາຣາຈີ ໃນວັນຈັນວານນີ້ ທີ່ເຮັດໃຫ້ ມີຜູ້ເສັຽຊີວິດ ຢ່າງນ້ອຍ 40ຄົນ ຍັງບໍ່ທັນມີກຸ່ມໃດ ອ້າງເອົາຄວາມຮັບຜິດຊອບ ໃນການໂຈມຕີດັ່ງກ່າວນີ້ເທື່ອ ປະທານາທິບໍດີ ຂອງປາກິສຖານ ກ່າວໃນຖແລງການ ສະບັບນຶ່ງວ່າເປັນທີ່ປາກົດວ່າ ພວກຫົວຮຸນແຮງ ໄດ້ພະຍາຍາມ ດ້ວຍຄວາມຕັ້ງໃຈ ທີ່ຈະຫັນປ່ຽນໃຫ້ການເຮັດສົງຄາມ ຕໍ່ຕ້ານພວກມຸສລິມ ຫົວຮຸນແຮງ ຂອງຣັຖບານ ກາຍເປັນການປະທະກັນລະຫວ່າງກຸ່ມສາສນາ ທ່ານ ASIF ALI ZARDARI ເວົ້າວ່າ ເປົ້າໝາຍຂອງພວກຫົວຮຸນແຮງ ກໍຄືເຮັດໃຫ້ ປະຊາຊົນ ຊາວປາກິສຖານ ຕໍ່ສູ້ກັນເອງ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ